O **AgustaWestland Apache** é unha verión fabricada baixo licenza do helicóptero de ataque Boeing AH-64D Apache Longbow para o corpo aéreo do exército británico. Os primeiros oito aparello foron construídos por Boeing e os 59 restantes por Westland Helicopters (agora parte de Leonardo) e Yeovil, Somerset, a partir de kits proporcionados por Boeing. Entre os cambios con respecto ao AH-64D están os motores Rolls-Royce Turbomeca, unha nova suite electrónica de apoio defensivo e un mecasismo para pregar as palas que lle permite á versión británica operar en buques. O helicóptero foi designado inicialmente **WAH-64** por Westland Helicopters e despois recibiu o nome de **Apache AH Mk 1** polo Ministerio de Defensa.

O Apache usouse de forma valiosa como apoio aéreo próximo na guerra de Afganistán, sendo despregado na rexión en 2006. O Apache foi obxecto de controversia debido á intalación dalgunhas armas, como municións de acio. Os ensaios navais e os depregamentos temporais no mar demostraron que o aparello é unha plataforma capaz de operar dende buques. Os Apache británicos tamén serviron na operación militar en Libia da OTAN en 2011 operando dende baarcos da Royal Navy.

Desenvolvemento
---------------

O requirimento para un novo helicóptero de ataque foi identificado polo goberno británico a principios dos 90. En 1993 iniciouse un proceso de licitación. As ofertas recibidas incluían o Eurocopter Tiger un Bell AH-1 SuperCobra modernizado, o AH-64 Apache, o Boeing/Sikorsky RAH-66 Comanche, e o Agusta A129 Mangusta. Tanto o Tiger como a variante do Cobra foron ridiculizadas por requirir desenvolvemento, e polo tanto se consideraban arriscados, mentres que o Apache xa fora probado en combate, aínda que o seu rendemento na primeira guerra do Golfo foi criticado pola competencia. Westland e o Apache foron seleccionados en xullo de 1995 asinándose un contrato por 67 helicópteros en 1996.

En setembro de 1998 Westland fabricou o primeiro prototipo WAH-64 Apache baixo licenza de Boeing. Os primeiros nove Apache AH1 foron autorizados para o servizo polo director da Aviación do Exército británico o 16 de xaneiro de 2001. O 67º e derradeiro aparello foi entregado en xullo de 2004. A frota de helicópteros custou ao redor de 3 100 millóns de libras, cun custo total de adquisición de 4 100 millóns. A fiabilidade fora cuestionada polas operacións dos Apache estadounidenses, toda a frota nos Balcáns foi paralizada en terra debido a problemas graves no rotor de cola en 1999. En 1998 o desenvolvemento do radar do Longbow estaba en problemas debido ao seu peso, impacto sobre a axilidade do aparello, e as súas habilidades de transferencia de datos. Eses problemas con compoñentes claves da aeronave, e o alto custo na frota, fixo que se convocase a súa cancelación en 1999.

Cando o requisito para o Apache formalizouse a principios dos 90, a doutrina militar asumía que un grande ataque blindado convencional do Bloque Leste era a maior ameaza para o Reino Unido. Tras o colapso e desintegración da Unión Soviética os conceptos de flexibilidade e resposta rápida tiveron prioridade. A Revisión Estratéxica de Defensa británica pediu que os Apache realizasen misións de ataque anfibio, operando dende o portahelicópteros HMS *Ocean*, os portaavións da clase *Invincible* e os seus sucesores, os clase *Queen Elizabeth*, e posiblemente tamén dende os buques de asalto HMS *Bulwark* e *Albion*. Cada escuadrón equipado co Apache debería ter oito aeronaves operacionais.

O Westland Apache experimentou atrasos na súa entrada en servizo debido a complicacións coas modificacións realizadas para o servizo británico. Antes da entrada en servizo do aparello en 2004 observáronse varios problemas de desenvolvemento, como a falta de habilidade para comunicarse con seguridade con outros helicópteros e o risco de danos no rotor de cola e na célula ao disparar os mísiles Hellfire. O problema co uso do Hellfire era os restos xerados ao ser disparados, problema que tamén ocorría cos foguetes CRV7, que podían impactar co corpo do aparello e causar danos; resolver este problema cousou un atraso no programa de adestramento. Eses problemas corrixíronse antes de que o aparello entrase en servizo. No ano 2012 fontes do goberno afirmaron que se conseguira a plena capacidade operacional no ano 2010.

En 2005 pronosticouse a data para a retirada do Apache para 2030, pero o Exército está buscando un programa para aumentar a súa vida útil ata o ano 2040. Pensouse que as actualizacións serían necesarias en 2017 porque o Exército estadounidense está retirando o apoio para o AH-64D Block I no cal están baseados os Apache británicos, pero os problemas orzamentarios nos Estados Unidos atrasaron a medida para 2019 ou 2020. Reino Unido debía seleccionar das actualizacións Block III do AH-64E en 2014; as opcións ían dende abandonar a capacidade ata mercar novos helicópteros Block III, aínda que Boeing cre que é máis probable que o Reino Unido volva a fabricar os seus aparellos poñendos os motores e aviónica que xa existen en novas células.

En agosto de 2015 o Reino Unido solicitou a través dunha venda militar estranxeira a actualización de 50 dos seus Apaches ao stándar AH-64E. En xullo de 2016 pediu 50 AH-64E a través do programa de vendas militares ao estranxeiro estadounidense en vez de actualizar os seus AgustaWestland AH-64. Leonardo Helicopters (antiga AgustaWestland) continuará dando soporte aos Apache AH1 ata que sexan retirados do servizo.

Notas
-----

1. 1 2  Ipsen, Erik. "U.K. Must Choose 1 of 3 Attack Copters : Pitched Battle Near Done" (en inglés). Consultado o 2018-11-18.
2. 1 2  Mcgowen 2005, p. 214
3. ↑  "British Army Receives 67th Apache In Ceremony Held At The Farnborough Air Show 2004 | AgustaWestland". 2011-07-07. Archived from the original on 07 de xullo de 2011. Consultado o 2018-11-18.
4. ↑  Press, The Associated. "Repairs Planned for Army Helicopters" (en inglés). Consultado o 2018-11-18.
5. ↑  "Some Apaches to be grounded 10 months". *The Fayetteville Observer*. Consultado o 2018-11-18.
6. ↑  Office, U.S. Government Accountability (1998-09-15). "Army Aviation: Apache Longbow Weight and Communication Issues" (NSIAD-98-203).
7. ↑  "UK SET TO AXE APACHE.(News)". 1999-08-04. Arquivado dende o orixinal o 19 de novembro de 2018. Consultado o 18 de november de 2018.
8. ↑  Heyman 2005, p. 114
9. ↑  Correspondent, Michael Smith, Defence (2002-10-31). "Warning over Apache helicopter failings" (en inglés). ISSN 0307-1235. Consultado o 2018-11-18.
10. ↑  Hencke, David (2003-11-18). "Helicopters 'at risk' of friendly fire". *the Guardian* (en inglés). Consultado o 2018-11-18.
11. ↑  "Apache - British Army Website". 2010-03-15. Archived from the original on 15 de marzo de 2010. Consultado o 2018-11-18.
12. ↑  Bishop and Laurier 2005, p. 47
13. 1 2 3  "UK weighing options for Apache attack helicopter upgrade". *Flightglobal.com* (en inglés). 2012-11-28. Consultado o 2018-11-18.
14. ↑  "United Kingdom – AH-64E APACHE GUARDIAN Attack Helicopters | The Official Home of the Defense Security Cooperation Agency". *www.dsca.mil* (en inglés). Consultado o 2018-11-18.
15. ↑  "MOD orders new fleet of cutting-edge Apache helicopters for Army". *GOV.UK* (en inglés). Consultado o 2018-11-18.

Bibliografía
------------

* Bishop, Chris e Jim Laurier. "Apache AH-64 Boeing (McDonnell Douglas) 1976–2005". *Osprey Publishing*, 2005. ISBN 1-84176-816-2.
* Heyman, Charles. "The British Army Guide". Barnsley: *Pen & Sword Books*, 2005. ISBN 1-84415-280-4.
* McGowen, Stanley S. "Helicopters: an illustrated history of their impact". *ABC-CLIO*, 2005. ISBN 1-85109-468-7.